text: Skypumpe vælter biler i Aabenraa
  14 juni 2019 kl. 16.22
  Voldsomme følger af skypumpe under kraftig regn i Aabenraa.
  En skypumpe har fredag væltet flere biler ved sygehuset i Aabenraa. Umiddelbart meldes ingen at være kommet til skade.
  Det oplyser Syd- og Sønderjyllands Politi.
  Vejrfænomenet er opstået i forbindelse med kraftig regn i området.
  Ifølge politiets oplysninger er der set to skypumper i området ved Aabenraa.
  - Den ene skypumpe har væltet to biler om på taget. Flere andre biler er blevet skubbet rundt, siger vagtchef Bjørn Pedersen.
  - Skypumper forekommer, men det er dog sjældent, at de er så kraftige, at de kan vælte biler rundt, fortsætter han.
  Politiet modtog meldingen om hændelsen ved sygehuset i Aabenraa omkring klokken 18, hvor en borger observerede skypumpens hærgen.
  Normalt opstår skypumper i sensommeren og om efteråret, har Danmarks Meteorologiske Institut tidligere oplyst.
  Det særlig vejrfænomen opstår som regel i forbindelse med bygeskyer, og når der er rolige vindforhold.
  Her skaber de en form for tragt mellem skyen og hav- eller jordoverfladen.
  Der findes ingen statistik over, hvor ofte skypumper opstår i Danmark, da de ikke kan måles, men blot observeres og fotograferes.
  Men ifølge DMI opstår der sandsynligvis skypumper hvert år - og de fleste menes at blive dannet over vand.
  Tidligere har skypumper både revet taget af huse og væltet træer.
  I 2005 hærgede en kraftig skypumpe eksempelvis havneområdet i Holbæk, hvor flere joller blev trukket adskillige meter op i luften og spredt omkring på havneområdet. En enkelt båd landede på taget af et hus hele 50 meter væk.
  Syd- og Sønderjyllands Politi advarer fredag aften om kraftig regn og mulighed for skybrud i politikredsen. Det samme gør Østjyllands Politi.
  Ifølge DMI kan det meste af Jylland samt dele af Fyn blive ramt af voldsomt vejr i form af skybrud, torden og lynnedslag frem til klokken 21 fredag.
  Der er dog ingen varsel om flere skypumper.
  